Na temelju članka 10. Zakona o savjetima mladih („Narodne novine“ broj 41/14 i 83/23) i članka 3. Odluke o osnivanju Savjeta mladih Požeško-slavonske županije („Požeško-slavonski službeni glasnik“ broj 17/23), Komisija za izbor i imenovanja Županijske skupštine Požeško-slavonske županije raspisuje

**JAVNI POZIV**
**za isticanje kandidatura za izbor članova Savjeta mladih Požeško-slavonske županije**

 **I.**
Pokreće se postupak izbora članova Savjeta mladih Požeško-slavonske županije (u nastavku teksta: Savjet mladih).

Savjet mladih je savjetodavno tijelo Požeško-slavonske županije, a osniva se s ciljem promicanja i zagovaranja prava, potreba i interesa mladih u Požeško-slavonskoj županiji.

 **II.**
U Savjet mladih mogu biti birane osobe s prebivalištem ili boravištem na području Požeško-slavonske županije koje u trenutku podnošenja kandidature za članstvo u Savjetu mladih imaju od navršenih petnaest (15) do navršenih trideset (30) godina života.

 **III.**

Savjet mladih ima 11 članova, uključujući predsjednika i zamjenika predsjednika te po jednog predstavnika svakog osnovanog savjeta mladih jedinica lokalne samouprave na području Požeško-slavonske županije.

Član Savjeta mladih može istodobno biti član samo jednog savjeta mladih jedinice lokalne samouprave te samo jednog savjeta mladih jedinice područne (regionalne) samouprave.
Član Savjeta mladih ne može istodobno biti član Savjeta mladih i član Županijske skupštine Požeško-slavonske županije.

 **IV.**Pozivaju se: udruge koje su sukladno statutu ciljano i prema djelatnostima opredijeljene za rad s mladima i za mlade, udruge nacionalnih manjina, učenička vijeća, studentski zborovi, pomladci političkih stranaka, sindikalne ili strukovne organizacije u Požeško-slavonskoj županiji i neformalne skupine mladih od najmanje 25 mladih da podnesu kandidature za članove Savjeta mladih.

 **V.**
Ovlašteni predlagatelji iz točke IV. ovog Javnog poziva dužni su svoje prijedloge obrazložiti i u pisanom obliku dostaviti Komisiji za izbor i imenovanja Županijske skupštine Požeško-slavonske županije, u sljedećem obaveznom sadržaju:
- naziv i sjedište predlagatelja,
- ime i prezime kandidata te njegovo prebivalište ili boravište,
- datum rođenja i OIB,
- kratko obrazloženje zbog čega bi kandidat bio pogodan za člana Savjeta mladih i
- potpis i ovjera ovlaštenog predlagatelja.

Uz kandidaturu neformalne skupine mladih mora se priložiti i popis najmanje 25 mladih, koji ističu kandidaturu, sa sljedećim podacima: ime i prezime, datum i godina rođenja, potpis i OIB.

Kandidature za članove Savjeta mladih predaju se neposredno u pisarnici Požeško-slavonske županije ili šalju poštom na adresu: Požeško-slavonska županija, Komisija za izbor i imenovanja Županijske skupštine Požeško-slavonske županije, Županijska 7, 34000 Požega, s naznakom „Javni poziv za kandidaturu u Savjet mladih“. Rok za podnošenje prijedloga je 15 dana od objave javnog poziva.

Nepravodobni, nepotpuni ili nepravilno sastavljeni prijedlozi neće se uzimati u obzir.

 **VI.**

Komisija za izbor i imenovanja Županijske skupštine Požeško-slavonske županije obavlja provjeru formalnih uvjeta prijavljenih kandidata te u roku od 15 dana od isteka roka za podnošenje prijava sastavlja izvješće o provjeri formalnih uvjeta te utvrđuje popis važećih kandidatura.

 **VII.**
Izvješće o provjeri formalnih uvjeta i popis važećih kandidatura dostavlja se Županijskoj skupštini Požeško-slavonske županije te se objavljuje na mrežnim stranicama Požeško-slavonske županije i u sredstvima javnog priopćavanja.
Županijska skupština Požeško-slavonske županije na prvoj sjednici, nakon objave popisa važećih kandidatura, raspravlja o izvješću o provjeri formalnih uvjeta i s popisa važećih kandidatura za članove Savjeta mladih javnim glasovanjem bira članove Savjeta mladih.

 **VIII.**
Rezultati izbora za članove Savjeta mladih objavljuju se na mrežnim stranicama Požeško-slavonske županije te u sredstvima javnog priopćavanja.

Savjet mladih mora se konstituirati u roku od 30 dana od dana objave rezultata izbora.

 **IX.**
Članovi Savjeta mladih biraju se na razdoblje trajanja mandata članova Županijske skupštine Požeško-županije konstituirane dana 18. lipnja 2021. godine.

 PREDSJEDNIK
 KOMISIJE ZA IZBOR I IMENOVANJA

 Miroslav Ivančić, v.r.

KLASA:024-03/24-07/1
URBROJ:2177-06-01/1-24-1

Požega, 01. veljače 2024.